CELEX: C2004/094/67
Language: fi
Date: 2004-04-17 00:00:00
Title: Asia C-103/04: Alankomaiden kuningaskunnan 1.3.2004 Euroopan yhteisöjen komissiota vastaan nostama kanne

17.4.2004   
            
            
               FI
            
            
               Euroopan unionin virallinen lehti
            
            
               C 94/30
            
         Alankomaiden kuningaskunnan 1.3.2004 Euroopan yhteisöjen komissiota vastaan nostama kanne
   (Asia C-103/04)
   (2004/C 94/67)
   Alankomaiden kuningaskunta on nostanut 1.3.2004 Euroopan yhteisöjen tuomioistuimessa kanteen Euroopan yhteisöjen komissiota vastaan. Kantajan asiamiehet ovat H. G. Sevenster ja J.G.M. van Bagel.
   Kantaja vaatii, että yhteisöjen tuomioistuin:
   
               1.
            
            
               kumoaa päätöksen 2004/1/EY (1) siltä osin kuin komissio toteaa tässä päätöksessä, että sellaisten lyhytketjuisten kloorattujen parafiinien käyttöä koskevien kansallisten säännösten voimassa pitämiseen, joita ei ole mainittu direktiivissä 2002/45/EY (2), tarvitaan EY 95 artiklan 4 kohdan mukaisesti komission hyväksyntä;
            
         
               2.
            
            
               velvoittaa komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Alankomaiden hallitus katsoo, että komissio on toiminut vastoin EY 95 artiklan 4 ja 6 kohtaa, tulkittuina yhdessä direktiivin 2002/45/EY kanssa, koska se sallii Besluit gechloreerde paraffines WMS- nimisessä, kloorattuja parafiineja koskevassa kansallisessa päätöksessä tarkoitettujen kansallisten toimenpiteiden voimassa pitämisen vain, jos EY 95 artiklan 4 kohdassa tarkoitetut toimenpiteet on annettu sille tiedoksi ja jos se on hyväksynyt ne EY 95 artiklan 6 kohdan mukaisesti.
   Kuten 95 artiklan 4 kohdasta käy ilmi, kansallisten toimenpiteiden voimassa pitäminen edellyttää komission hyväksyntää vain, jos jäsenvaltio pitää tarpeellisena pitää voimassa kansalliset säännöksensä. Tällaista hyväksyntää ei kuitenkaan vaadita sellaisten kansallisten säännösten voimassa pitämiseksi (tai esillä olevassa asiassa soveltamiseksi), jotka koskevat seikkoja, joista ei ole säädetty kyseisissä yhteisön säännöksissä tai joilla on muita tavoitteita.
   Alankomaiden hallitus katsoo, että siltä osin kuin Besluit gechloreerde paraffines WMS -nimiseen päätökseen sisältyvät, PARCOM-päätöksen 95/1 täytäntöönpanemiseksi annetut säännökset koskevat muuta kuin direktiivissä 2002/45/EY tarkoitettua soveltamista, ne eivät kuulu tämän direktiivin soveltamisalaan, minkä vuoksi EY 95 artiklan 6 kohdassa tarkoitettu komission hyväksyntä ei ole edellytyksenä niiden voimassa pitämiselle.
   Direktiivi 2002/45/EY koskee ainoastaan sellaisten lyhytketjuisten kloorattujen parafiinien markkinoille saattamisen rajoittamista, jotka sisältyvät yli 1 prosentin pitoisuuksina aineisiin tai valmisteisiin, joita käytetään metallintyöstössä ja nahan rasvausseoksissa.
   Direktiivissä 2002/45/EY ei mainita nimenomaisesti mitään muuta soveltamisalaa. Edellä mainitut direktiivin säännökset eivät näin ollen koske päällysteitä eivätkä liekinsammuttimia. Jäsenvaltioilla on näiden osalta vapaus toteuttaa itsenäisesti toimia, joita ei tarvitse antaa tiedoksi komissiolle EY 95 artiklan 4 kohdan mukaisesti. Lyhytketjuisten kloorattujen parafiinien markkinoille saattaminen muina kuin direktiivissä 2002/45/EY mainittuina aineina tai valmisteina ei näin ollen kuulu tämän direktiivin soveltamisalaan.
   
      (1)  EYVL L 1, 3.1.2004, s. 20—36.
   
      (2)  EYVL L 177, 6.7.2002, s. 21—22.